ສຫລ ອ້າງວ່າ ການໂຈມຕີ ທາງອາກາດ ໄດ້ສັງຫານ ຮອງ ຜູ້ບັນຊາການ ລັດອິສລາມ
ເຈົ້າໜ້າທີ່ ກະຊວງປ້ອງກັນປະເທດ ແລະເຈົ້າໜ້າທີ່ສືບລັບ ກ່າວວ່າ ທ້າວ al-Hayali ແມ່ນຜູ້ຮອງອະວຸໂສ ຂອງທ້າວ Abu Bakr al-Baghdadi.
ການໂຈມຕີທາງອາກາດຂອງສະຫະລັດໃນອີຣັກແລະຊີເຣຍປາ ກົດວ່າໄດ້ສັງຫານຜູ້ນຳທີ່ສຳຄັນອີກຄົນນຶ່ງຂອງກຸ່ມລັດອິສລາມ ເຈົ້າໜ້າທີ່ກ່າວໃນວັນສຸກວານນີ້ວ່າ ຜູ້ຊາຍທີ່ຄິດວ່າ ເປັນຮອງຜູ້ ບັນຊາການຂອງກຸ່ມລັດອິສລາມ ທ້າວ Fadhil Ahmad al-Ha- yali ໄດ້ຖືກສັງຫານເມື່ອວັນທີ 18 ສິງຫາຜ່ານມາ ໃນຂະນະທີ່ຜູ້ ກ່ຽວພວມເດີນທາງໃກ້ໆເມືອງ Mosul ຂອງອີຣັກ ນອກນັ້ນແລ້ວ ເຈົ້າໜ້າທີ່ສື່ມວນຊົນ ຂອງກຸ່ມລັດອິສລາມທີ່ຮູ້ຈັກກັນ ໃນຊື່ Abu Abdullah ກໍຖືກຂ້າຕາຍເຊັ່ນດຽວກັນ ທ່ານ Ned Price ໂຄສົກສະພາຄວາມໝັ້ນຄົງແຫ່ງຊາດ ຂອງ ສະຫະລັດ ກ່າວຢູ່ໃນຖະແຫລງການວ່າ “ການຕາຍຂອງທ້າວ al-Hayali ຈະມີຜົນກະທົບ ຢ່າງຮ້າຍແຮງຕໍ່ການປະຕິບັດງານຂອງກຸ່ມລັດອິສລາມ ຫຼື ISIL ເມື່ອເວົ້າເຖິງອິດທິພົນທີ່ ຜູ້ກ່ຽວມີຕໍ່ດ້ານການເງິນ ສື່ມວນຊົນ ການປະຕິບັດງານ ແລະດ້ານພະລາທິການຂອງກຸ່ມ ເຈົ້າໜ້າທີ່ສືບລັບຂອງກະຊວງປ້ອງກັນປະເທດສະຫະລັດ ກ່າວວ່າ ທ້າວ al-Hayali ຜູ້ທີ່ ມີອີກຊື່ນຶ່ງວ່າ Haji Mutazz ນັ້ນແມ່ນຜູ້ຮອງອະວຸໂສຂອງທ້າວ Abu Bakr al-Baghda- di ທີ່ໄດ້ປະກາດຕົນເອງວ່າເປັນປະມຸກຫຼືກາລິບຂອງກຸ່ມລັດອິສລາມນັ້ນ ເຂົາເຈົ້າກ່າວວ່າ ຜູ້ກ່ຽວຍັງເປັນຜູ້ຮັບຜິດຊອບ ໃນການຍົກຍ້າຍ ອາວຸດເປັນຈຳນວນຫຼວງ ຫຼາຍ ດິນລະເບີດ ລົດ ແລະ ພວກນັກລົບ ລະຫວ່າງອີຣັກແລະຊີເຣຍ ແລະ ຜູ້ກ່ຽວກໍມີບົດ ບາດສຳຄັນ ໃນການວາງແຜນບຸກໂຈມຕີ ຂອງກຸ່ມລັດອິສລາມ ເພື່ອເຂົ້າຍຶດເອົາ ເມືອງ Mosul ໃນປີ 2014 ນອກນັ້ນ ຜູ້ກ່ຽວຍັງເປັນທີ່ຮູ້ຈັກ ກັນໃນອີກຊື່ນຶ່ງວ່າ Abu Muslim al-Turmani ນຳດ້ວຍ ກ່ອນທີ່ມີການໂຄ່ນລົ້ມ ຈອມຜະເດັດການ Saddam Hussein ທີ່ປົກຄອງອີຣັກມາເປັນ ເວລາດົນນານນັ້ນ ທ້າວ al-Hayali ເປັນພັນໂທໃນກອງທັບບົກອີຣັກແລະນາຍທະຫານ ກຳລັງພິເສດ ອີງຕາມລາຍງານຂອງສູນກາງ Booking Doha ລາຍງານນີ້ເວົ້າວ່າ ລາວ ເປັນຄົນມາຈາກເມືອງ Tal Afar ໃນແຂວງ Nineva ແນວໃດກໍຕາມ ນີ້ບໍ່ແມ່ນເທື່ອທຳອິດ ທີ່ມີລາຍງານກ່ຽວກັບການເສຍຊີວິດຂອງທ້າວ al- Hayali ໃນທ້າຍປີກາຍເຈົ້າໜ້າທີ່ອະວຸໂສຄົນນຶ່ງຂອງກະຊວງປ້ອງກັນປະເທດກ່າວວ່າ ທ້າວ al-Hayali ປາກົດວ່າແມ່ນນຶ່ງໃນເຈົ້າໜ້າທີ່ອະວຸໂສສາມຄົນ ຂອງກຸ່ມລັດອິສລາມ ທີ່ໄດ້ຖືກສັງຫານ ໃນການໂຈມຕີໂດຍເຮືອບິນບໍ່ມີຄົນຂັບ ເມື່ອເດືອນພະຈິກແລະທັນວາ ໃນປີກາຍນີ້